[{"text_idx": "#000003", "text": "Syniadau teithiau cerdded gan y bobl sy\u2019n byw ac yn gweithio yma- Rhif 1"}, {"text_idx": "#000004", "text": "Fel rhan o Flwyddyn Llwybrau Croeso Cymru ac mae mis Mai yn Mis Cerdded Cenedlaethol rydym wedi casglu rhai o\u2019ch ffefrynnau ac fe fyddwn yn eu rhannu yn ystod mis Mai i roi ysbrydoliaeth a syniadau i\u2019n darllenwyr i\u2019w harchwilio yng Ngogledd Ddwyrain Cymru a\u2019r ardal o amgylch."}, {"text_idx": "#000005", "text": "Fe ddaw ein llwybr cyntaf gan staff gwych y Ganolfan Groeso yn y Capel yn Llangollen. Maent yn galw eu hunain yn \u2018Dair Merch Canolfan Groeso Llangollen\u2019 a gyda\u2019i gilydd mae ganddynt 45 mlynedd o brofiad yn helpu ymwelwyr o bob cwr o\u2019r byd yn nhref brydferth Llangollen, Dyffryn Dyfrdwy a safle Treftadaeth y Byd Pontcysyllte a Llangollen. Maent yn honni eu bod yn dysgu rhywbeth newydd bob dydd a dyma pam maent wrth eu bodd a\u0302\u2019u swyddi! Dyma eu hawgrym o gwmpas Llwybr Gwarchodfa Natur Gwenffrwd."}, {"text_idx": "#000008", "text": "\u201cRydym yn aml yn cerdded yn ardal tref hynafol Llangollen, sydd yng nghesail dyffryn godidog Dyfrdwy yng Ngogledd Ddwyrain Cymru a sydd a\u0302 chysylltiadau da o\u2019r prif draffyrdd. Mae cludiant cyhoeddus yn hawdd, fodd bynnag, gyda phrif lein gorsaf Rhiwabon yn daith o ddim ond 15 munud gyda bws rhif 5 neu T3 \u2013 yn aml mae\u2019n fws deulawr ac rwy\u2019n hoffi eistedd ar y llawr uchaf gan ei bod yn haws i fwynhau\u2019r golygfeydd o Gastell Dinas Bra\u0302n, Creigiau Trefor a\u2019r Panorama. Os nad ydych wedi profi\u2019r rhan yma o\u2019r byd yna rhowch hynny ar eich rhestr nawr!"}, {"text_idx": "#000010", "text": "Rydym wrth ein bodd a\u0302 Llwybr newydd Gwarchodfa Natur Wenffrwd. Mae\u2019r Warchodfa Natur wedi ei chreu ar gyn safle tirlenwi ac mae\u2019n cynnig taith gylchol gyda golygfa anhygoel o afon Dyfrdwy. Mae natur wedi gwneud gwaith gwych yn adennill y safle gyda dolydd blodau gwyllt toreithiog, cyfleoedd i ystlumod glwydo, cartrefi i wenyn unig a mieri trwchus sy\u2019n cynnig ardal ddiogel i adar nythu a chwilota. Does dim byd yr ydw i\u2019n ei fwynhau fwy na chasglu mwyar duon, does dim rhaid i chi chwilio yn bell ac maent yn flasus iawn. Yn ddiweddar fe es i archwilio\u2019r safle hwn sydd newydd agor drwy ddilyn llwybr yr Hen Lein Reilffordd sydd wedi cael arwyneb newydd a sy\u2019n dechrau o Ganolfan Iechyd Llangollen ar yr A539. Cadwch lygad am y Ddraig, sy\u2019n cael ei hadnabod yn lleol fel Mossy ac sy\u2019n gwarchod y fynedfa i\u2019r llwybr. Mae\u2019n rhyfedd ond mae\u2019n wir \u2013 yn dibynnu ar ba ongl yr ydych yn edrych ar Mossy fe all edrych yn ffyrnig neu fe all fod yn gwenu."}, {"text_idx": "#000011", "text": "Wrth i ni gerdded i\u2019r dref ar hyd y llwybr, mae\u2019n cymryd tuag 20 munud. Rwy\u2019n clywed yr adar yn canu, yn gweld pobl yn mynd a\u0302\u2019u cw\u0302n am dro, rwy\u2019n mynd heibio i Gerflun y Ddraenen Wen, a gafodd ei greu gan Michael Johnson yn 2005 a sy\u2019n arwydd o groeso i Langollen. Mae bod yn yr awyr agored yn gwneud i chi deimlo\u2019n llawer gwell cyn cael diwrnod yn gweithio dan do. Rwy\u2019n credu ei fod yn dda i\u2019ch iechyd hefyd. Mae\u2019r llwybr yn darparu llwybr gwastad a hardd sy\u2019n rhydd o draffig i ac o Langollen gan ddechrau yn y Ganolfan Iechyd, gan ei wneud yn addas i\u2019r rhai sy\u2019n llai abl."}, {"text_idx": "#000012", "text": "Mae yna faes parcio bach rhad ac am ddim yn y warchodfa natur neu os oes well gennych chi gludiant cyhoeddus mae yna arhosfan bws gyferbyn a\u0302\u2019r maes parcio, ond byddwch yn ofalus wrth groesi\u2019r ffordd. Yn ystod y prif dymor gwyliau, fe allwch neidio ar Wasanaeth Bws Darluniadwy Dyffryn Dyfrdwy sy\u2019n cysylltu Llangollen a\u2019r pentrefi o gwmpas gydag atyniadau lleol poblogaidd gan gynnwys Traphont Ddw\u0302r Pontcysyllte, Rhaeadr y Bedol, Abaty Glyn y Groes, Plas Newydd a Bwlch yr Oernant. A gwell na hynny hyd yn oed mae deiliaid cerdyn bws yn cael gostyngiad ar y gwasanaeth hwn hefyd."}, {"text_idx": "#000015", "text": "Fe allwch hefyd ymestyn y llwybr. Croeswch y ffordd gyferbyn a\u0302 Wenffrwd ac ewch ar lwybr tynnu\u2019r gamlas (pont rhif 42) at Landdyn. Ewch yn o\u0302l i gyfeiriad y dref gan fwynhau\u2019r llwybr tawel a heddychlon hwn, mae\u2019r dirwedd hardd yn ei gwneud yn anodd i ddychmygu\u2019r cyfnod pan oedd glo a chalchfaen yn teithio i fyny ac i lawr y gamlas gyda chwch. O\u2019r diwedd fe fyddwch yn cyrraedd Glanfa Llangollen, cartref y teithiau cychod ar y gamlas, lle gallwch fwynhau paned o de a chacen gartref haeddiannol iawn yn yr ystafelloedd te anhygoel hyn.\u201d"}, {"text_idx": "#000016", "text": "Mae gan merched y Ganolfan Groeso gyfoeth o wybodaeth ac maent yn hapus i\u2019ch helpu gydag unrhyw ymholiadau sydd gennych am eich ymweliad a chynnig cymorth gydag awgrymiadau am lefydd i aros."}, {"text_idx": "#000021", "text": "Atyniadau, Gweithgareddau, staycation, Treftadaeth, Ysbrydoliaeth"}, {"text_idx": "#000024", "text": "Gyda'i gilydd, mae Wrecsam, Sir y Fflint a Sir Ddinbych yn cynnig profiad gwych i ymwelwyr yng Ngogledd Ddwyrain Cymru, gyda mo\u0302r a mynyddoedd, hanes a chelf gyfoes, ac amrywiaeth o ddigwyddiadau arbennig i'r teulu cyfan i mwynhau."}]